**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

|  |  |
| --- | --- |
|  |  |

Iktatószám: HIV/12023-12/2025.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2025. május 28-ai rendes nyilvános ülésére**

**Tárgy:** Átfogó értékelés Hévíz Város Önkormányzat 2024. évi gyermekjóléti és gyermekvédelmi feladatainak ellátásáról

**Az előterjesztő:** Naszádos Péter polgármester

**Készítette:** Bertalanné dr. Gallé Vera hatósági osztályvezető

Bali Júlia TASZII intézményvezető-helyettes

**Megtárgyalta:** Oktatási, Sport és Szociális Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter

Hévíz Város polgármestere

**1.**

**Tárgy és tényállás ismertetése**

**Tisztelt Képviselő-testület!**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban Gyvt.) 96. § (6) bekezdése értelmében „A települési önkormányzat és az állam fenntartói feladatainak ellátására a Kormány rendeletében kijelölt szerv a gyermekjóléti és gyermekvédelmi feladatainak ellátásáról minden év május 31-éig - a külön jogszabályban meghatározott tartalommal - átfogó értékelést készít. Az értékelést - a Képviselő-testület általi megtárgyalást követően - meg kell küldeni a gyámhatóságnak”, azaz a Zala Vármegyei Kormányhivatal Hatósági Főosztály Szociális és Gyámügyi Osztályának.

A gyámhatóság az értékelés kézhezvételétől számított harminc napon belül javaslattal élhet a települési önkormányzat felé. Amennyiben javaslat érkezik, a képviselő-testületnek hatvan napon belül érdemben meg kell vizsgálnia azt, és az állásfoglalásáról, intézkedéséről tájékoztatnia kell a gyámhatóságot.

Az átfogó értékelés tartalmi követelményeit a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Kormányrendelet (a továbbiakban: Gyer.) 10. melléklete határozza meg.

A Gyer-ben meghatározott tartalmi követelmények figyelembevételével készítettük el a gyermekvédelem helyzetéről szóló 2024. évi beszámolót.

**Az értékelés a Gyer. 10. melléklete alapján bemutatja:**

1. *A település demográfiai mutatói, különös tekintettel a 0-18 éves korosztály adataira.*
2. *Az önkormányzat által nyújtott pénzbeli, természetbeni ellátások biztosítása: a rendszeres gyermekvédelmi kedvezményben részesülők száma, kérelmezőkre vonatkozó általánosítható adatok, elutasítások száma, főbb okai, önkormányzatot terhelő kiadás nagysága, egyéb, a* [*Gyvt.-ben*](https://uj.jogtar.hu/) *nem szabályozott pénzbeli vagy természetbeni juttatásokra vonatkozó adatok, gyermekétkeztetés megoldásának módjai, kedvezményben részesülőkre vonatkozó statisztikai adatok.*
3. *Az önkormányzat által biztosított személyes gondoskodást nyújtó ellátások bemutatása: gyermekjóléti szolgáltatás biztosításának módja, működésének tapasztalata (alapellátásban részesülők száma, gyermekek veszélyeztetettségének okai, válsághelyzetben levő várandós anyák gondozása, családjából kiemelt gyermek szüleinek gondozása, jelzőrendszer tagjaival való együttműködés tapasztalatai), gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele, s az ezzel összefüggő tapasztalatok.*

*4-5. (hatálytalan 2013. január 1-től)*

1. *A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők ellenőrzésének alkalmával tett megállapítások bemutatása.*
2. *Jövőre vonatkozó javaslatok, célok meghatározása a* [*Gyvt.*](https://uj.jogtar.hu/) *előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések).*
3. *A bűnmegelőzési program főbb pontjainak bemutatása (amennyiben a településen készült ilyen program), valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása.*
4. *A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció stb.).*

Hévíz városban a gyermekek védelmét pénzbeli, természetbeni támogatások és személyes gondoskodás keretébe tartozó gyermekjóléti alapellátások, továbbá a Gyvt.-ben meghatározott hatósági intézkedések biztosítják.

A személyes gondoskodást nyújtó alapellátások keretében család- és gyermekjóléti szolgáltatást biztosít a Teréz Anya Szociális Integrált Intézmény Család- és Gyermekjóléti Szolgálatán keresztül, illetve a gyermekek napközbeni ellátása keretében megszervezi a családban élő gyermekek életkorának megfelelő nappali felügyeletét, gondozását, nevelését és étkeztetését, továbbá bölcsődei ellátást biztosít saját fenntartású intézmény útján.

Az előterjesztés tartalmazza a **TASZII Család- és Gyermekjóléti Szolgálat 2024. évi tevékenységéről szóló beszámolót** is.

1. **A település demográfiai mutatói, különös tekintettel a 0-18 éves korosztály adataira.**

Hévíz város lakosságszáma 2024. december 31-én 4753 fő volt. A lakosságszám az elmúlt évhez képest 23 fővel nőtt, a 2023. december 31-ei adat: 4730 fő.

A lakosság **2024. évi** **korcsoportonkénti megoszlását** az alábbi táblázat mutatja.

|  |  |  |  |  |  |  |
| --- | --- | --- | --- | --- | --- | --- |
| Korosztály | 0-3 év | 4-6 év | 7-13 év | 14-18 év | 18 év feletti | **Összesen** |
| Fő | 90 | 66 | 190 | 167 | 4240 | **4753** |

Adatforrás: Népesség nyilvántartás – Hévíz

|  |  |
| --- | --- |
| **Születések alakulása** | |
| év | fő |
| 2017. | 27 |
| 2018. | 20 |
| 2019. | 20 |
| 2020. | 25 |
| 2021. | 21 |
| 2022. | 20 |
| 2023. | 26 |
| **2024.** | **21** |

Adatforrás: Népesség nyilvántartás – Hévíz

A lakosság korösszetétele kedvezőtlennek tekinthető, mivel **alacsony a fiatalkorúak és meglehetősen magas az idős népesség aránya**, a 0-18 éves korosztály a város lakosságán belül 11 %-os arányban van jelen.

|  |  |  |  |  |  |
| --- | --- | --- | --- | --- | --- |
| **Lakosság korösszetétele** | | | | | |
| **Év/fő** | 0-18 éves | 19-59 éves | 60-79 éves | 80-100 éves | Összesen |
| 2019. év | 540 | 2 257 | 1 527 | 375 | 4 699 |
| 2020. év | 527 | 2 235 | 1 561 | 374 | 4 697 |
| 2021. év | 530 | 2 216 | 1 620 | 393 | 4 759 |
| 2022. év | 511 | 2 193 | 1 652 | 400 | 4 756 |
| 2023. év | 507 | 2 135 | 1 668 | 420 | 4 730 |
| **2024. év** | **513** | **2 119** | **1 689** | **432** | **4 753** |

Adatforrás: Népesség nyilvántartás – Hévíz

A város elöregedését mutatja, hogy nőtt a 60 éven felüli korosztály létszáma. **A 60 év felettiek aránya 44,6 %.** (Ez az arány évről évre nő, míg 2021. évben 42 % volt, addig 2024. évben pedig már 44,6 %. Ezzel párhuzamosan sajnos folyamatosan csökken, vagy stagnál a 0-18 korosztály aránya.)

Adatforrás: Népesség nyilvántartás - Hévíz

**2.1. Rendszeres gyermekvédelmi kedvezmény**

**Rendszeres gyermekvédelmi kedvezményre jogosultságot** állapít meg a jegyző az arra rászorulóknak a gyermekek védelméről és a gyámügyi igazgatásról szóló 1997. évi XXXI. törvény szerint. A rendszeres gyermekvédelmi kedvezmény, mint támogatási forma teljes mértékben természetbeni támogatás.

A rendszeres gyermekvédelmi kedvezményre való jogosultság megállapítása alapján, a gyermek szociális helyzete szerint jogosult:

* a gyermekétkeztetés normatív kedvezményének az igénybevételére, amely bölcsődések, óvodások, általános iskola 1-8. osztályosok esetében 100 %-os, a középiskola 9. osztályától pedig 50 %-os kedvezményt jelent,
* a szünidei gyermekétkeztetésre, amennyiben a gyermek hátrányos helyzetű, halmozottan hátrányos helyzetű és rendszeres gyermekvédelmi kedvezményben részesül,
* külön jogszabályban meghatározott egyéb kedvezmények – Start számla – igénybevételére, valamint
* az a gyermek, fiatal felnőtt, akinek a rendszeres gyermekvédelmi kedvezményre való jogosultsága tárgyév augusztus 1-én, illetve november 1-jén fennáll, 6 000,-Ft alap összegű, hátrányos helyeztű, halmozottan hátrányos helyzetű gyermek esetén 6 500,-Ft emelt összegű támogatásra.

2024. évben a rendszeres gyermekvédelmi kedvezményre jogosult gyermekek száma augusztus hónapban 9 fő volt, ebből 6 fő alapösszegű pénzbeli támogatásra jogosult kiskorú, 3 fő emelt összegű pénzbeli támogatásra jogosult kiskorú volt. November hónapban a jogosult gyermekek száma 9 fő, ebből 4 fő alapösszegű és 5 fő emelt összegű jogosult kiskorú volt. Összesen 112.000 Ft értékű pénzbeli támogatás került kiutalásra. A rendszeres gyermekvédelmi kedvezményben részesülők száma 2024. december 31. napján 11 fő volt.

A rendszeres gyermekvédelmi kedvezményben részesülő gyermekek részére a Képviselő-testület biztosította a nyári szünidei gyermekétkeztetést.

# A jegyző a kedvezményre való jogosultságot a gyermeket gondozó családban az egy főre jutó havi jövedelem összege és a vagyoni helyzet alapján bírálja el. A jövedelemhatár 2024. évben az alábbiak szerint alakult:

# 2024. június 30-ig a gyermekét egyedül nevelő szülő esetében 51 300 Ft (szociális vetítési alap, 28 500,-Ft 180 %-a), a gyermekét nem egyedül nevelő szülő esetében 47 025 Ft (szociális vetítési alap, 28 500,-Ft 165 %-a) volt,

* 2024. július 1-től a gyermekét egyedül nevelő szülő esetében 69 825 Ft (szociális vetítési alap, 28 500,-Ft 245 %-a), a gyermekét nem egyedül nevelő szülő esetében 64 125 Ft (szociális vetítési alap, 28 500,-Ft 225 %-a) volt

# A vagyoni értékhatár külön-külön számított értéke az 570 000 Ft-ot, egybeszámított értéke pedig az 1 995 000 Ft-ot nem haladhatja meg. A vagyoni értékhatár összege hosszú évek óta nem változott. Amennyiben a fenti jövedelmi és vagyoni határ valamelyikét átlépi a kérelmező, úgy kérelmét el kellett utasítani.

A 2024. évben rendszeres gyermekvédelmi kedvezményre vonatkozó kérelem nem került elutasításra. Amennyiben az érdeklődő jövedelme/vagyona a fenti jövedelmi/vagyoni értékhatárokat meghaladta, a kérelmet erre tekintettel nem adta be.

**2.2** **Az önkormányzat által nyújtott pénzbeli, természetbeni ellátások**

A pénzbeli és természetbeni ellátások célja, hogy a nehéz anyagi körülmények között élő családokat segítse és az ilyen családban élő gyermekek hátrányos helyzetét csökkentse, hogy a gyermek családi környezetben történő ellátása biztosított legyen.

A gyermekvédelmi törvény alapján megállapítható rendszeres gyermekvédelmi kedvezmény, mint pénzbeli ellátás mellett a települési önkormányzat képviselő-testülete a rendeletében meghatározott módon és feltételek szerint a gyermek és fiatal felnőtt rászorultságára tekintettel pénzbeli támogatást (települési támogatás) állapíthat meg.

Hévíz Város Önkormányzat Képviselő-testülete a törvényi felhatalmazás alapján 2023. év végén alkotta meg és 2024. január 1-jén lépett hatályba a települési támogatásról szóló 34/2023. (XI.30.) önkormányzati rendeletet (továbbiakban: Ör.), mely a családok és a gyermekek támogatását is szolgálja. Az Ör.-ben foglalt jövedelem határok folyamatos felülvizsgálatával, módosításával biztosítja az önkormányzat, hogy a szociálisan rászorultak a megfelelő támogatási formákhoz hozzájussanak.

A gyermek nevelésére rendkívüli települési támogatást általában gyermeküket egyedül nevelő szülők, szociálisan rászorult családok, alacsony foglalkoztatottságú személyek igénylik.

# **Rendkívüli települési támogatás** volt megállapítható annak a személynek, aki létfenntartást veszélyeztető rendkívüli élethelyzetbe került, valamint időszakosan vagy tartósan létfenntartási gonddal küzd, és az egy főre jutó havi nettó jövedelme a szociális vetítési alap összegének (28.500,-Ft-nak) 350 %-át, egyedül élő vagy egyedülálló esetén 400 %-át nem haladta meg.

# Rendkívüli települési támogatási kérelem indokaként 2024. évben a kérelmezők **10 esetben** (2023. évben 7 esetben) a gyermekneveléssel kapcsolatos költségeket jelölték meg.

1. **Születési támogatás**

Az Ör. 20. §-a alapján a polgármester egyszeri, 80 000 Ft összegű támogatást biztosított 2024. évben a szülőnek gyermeke születését követő száznyolcvan napon belül az egy főre számított családi jövedelem figyelembevételével.

2024. évben ezen a jogcímen 2 esetben segítette az önkormányzat az újszülött gondozási költségeinek fedezését, mindösszesen **160 000 Ft** összegben. 2023. évben összesen 6 esetben igényeltek az önkormányzattól születési támogatást, a kifizetett támogatás összege akkor 300 000,-Ft volt.

1. **Iskolakezdési támogatás**

Az általános iskolai tanulók iskolakezdéséhez biztosít a rászorulóknak segítséget az önkormányzat.

Iskolakezdési támogatás volt megállapítható 2024. évben annak a szülőnek, törvényes képviselőnek, akinek alapfokú oktatási intézményben tanuló hévízi lakóhelyű, vagy az életvitelszerűen Hévízen lakó és bejelentett tartózkodási helyű gyermeke van. Az iskolakezdési támogatás nyújtásának feltétele, hogy az egy főre jutó havi jövedelem a kérelmező családjában a szociális vetítési összegének 700%-át (199.500 Ft-ot) nem haladja meg. A pénzbeli támogatás összege gyermekenként 10 000 Ft.

A támogatásban 2024. évben 26 diák részesült **260 000 Ft** összegben. A jogosultak körét a jövedelemhatár megemelése kibővítette, mivel 2023. évhez képest a támogatásban részesülő diákok száma nőtt (2023. évben 18 diák).

1. **Hévíz Hazavár Önkormányzati útiköltség hozzájárulás és ösztöndíj**

A középfokú oktatásban részt vevők részére Hévíz Város Önkormányzat Képviselő-testülete „**Hévíz Hazavár”** Önkormányzati Útiköltség hozzájárulás és Ösztöndíj elbírálásának helyi szabályozásáról szóló 44/2015. (XI. 27.) önkormányzati rendelet szerint - az önkormányzat költségvetésének terhére - utazási költséget és ösztönzést biztosít a jobb tanulmányi eredmény elérésére.

A tanulmányi ösztöndíj összegét a tanulmányi eredmény határozza meg, amely havi 2.000 Ft/hó összegtől, 6.000 Ft/hó összegig terjedhet. Az ösztöndíj a középiskolások számára tanulmányi félévenként 5 hónapra vonatkozik.

Az önkormányzat útiköltség hozzájárulásként a pályázó tanulók részére félévente 5 hónapra visszamenően – attól függően, hogy vármegyén belül vagy túl jár iskolába - kifizeti a vármegyebérlet (945 Ft/hó) vagy az országbérlet (1890 Ft/hó) összegét.

2023/2024. tanév I. félévi eredmény alapján 54 diák 1.372 e Ft, II. félévi teljesítmény alapján 57 diák 1.456 e Ft ösztöndíjban részesült, így 2024. évben összesen 2.828 e Ft támogatás került kiutalásra. **Az ösztöndíjban részesülők száma 2023. évhez képest jelentősen megnövekedett.**

1. **Bursa Hungarica Felsőoktatási ösztöndíj pályázat**

A Bursa Hungarica Felsőoktatási ösztöndíj pályázat keretében Hévíz Város Önkormányzat Képviselő-testülete 2023. évi döntése – a 195/2024. (XII. 19.) számú határozat - alapján 2024. évre 14 diák részére összesen **675 000 Ft** támogatást biztosított. Az újként pályázó diákok egységesen 10 000 Ft/fő/hó támogatásban részesültek, egy fő korábban pályázó „B” típusú ösztöndíjban részesülő diák kapott 5 000Ft/fő/hó támogatást.

1. **Védőoltási támogatás**

Védőoltási támogatás 2019. évben került bevezetésre, ahol a 2-15 hónapos közötti gyermekek a rotavírus és a gennyes agyhártyagyulladás elleni védőoltások összegének 2/3 részét az önkormányzat megtéríti a szülőknek.

A támogatásban 2024. évben 4 család összesen **257 000 Ft** összegű támogatásban részesült. Az előző évhez képest a támogatást kérők száma kis mértékben csökkent.

A fenti támogatási formák lefedik a gyermekek teljes korosztályát a csecsemőkortól a fiatal felnőtt korig.

**2.3.** **Gyermekétkeztetés**

A gyermekétkeztetést 2024. évben is a Gazdasági, Műszaki Ellátó Szervezet (GAMESZ) által működtetett konyha látta el.

Az Általános Iskolás és a Gimnáziumi tanulók a déli étkezést két menüből történő előzetes választás lehetőségével helyben, az étteremben vehették igénybe, amelyre a webes felületen tudtak befizetni.

A Bölcsődébe a napi 4x-i, az Óvodába a napi 3x-i, az Általános Iskolába a délelőtti és délutáni kisétkezést, valamint a kollégiumi vacsorát napi kiszállítással a GAMESZ biztosította.

Az Általános Iskolában a nyári napközi zavartalanul működött júniustól augusztusig.

**2024. évben** mindösszesen **409 fő vette igénybe az étkezést**, ami 2 %-kos csökkenést jelent az előző évhez képest.

Az összes étkezők (2024) 43 %-a részesült átlagosan éves szinten indokoltan 50%-os vagy 100 %-os kedvezményben, mely megoszlást intézményenként a mellékelt kimutatás tartalmazza.

A GAMESZ a gyermekétkeztetés során 2024-ben is biztosította szakorvosi javaslatra a diétás étkezést, amely a gimnázium, általános iskola, óvodás, bölcsődés gyermekek részére a következő típusok szerint kerültek kiszolgálásra:

* diabétesz 1 fő,
* glutén-tejmentes mentes 3 fő,
* szigorú tejmentes 1 fő,
* Tejmentes 2 fő,
* Tej-szója mentes 4 fő
* Tojásmentes 1 fő
* Tej-tojás 2 fő
* Zabmentes 1fő
* Mogyorómentes 1fő

**Szünidei gyermekétkeztetés**

A Gyvt. 2016. január 1. napi módosítása értelmében a települési önkormányzat a szünidei gyermekétkeztetés keretében a szülő, törvényes képviselő kérelmére a déli meleg főétkezést *a* hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek részére ingyenesen biztosítja, és ezen kívül további gyermekek, így különösen a rendszeres gyermekvédelmi kedvezményre jogosult gyermekek részére ingyenesen biztosíthatja.

A Gyvt. előírása szerint megszervezésre került az érintettek részére, hogy a nyári szünetben legalább 43 munkanapon, illetve az őszi, téli és tavaszi szünetben a tanév rendjéhez igazodóan, szünetenként az adott tanítási szünet időtartamára eső valamennyi munkanapon szülő, törvényes képviselő kérelmének megfelelő időtartamban a szünidei étkezés biztosítása.

Hévíz Város Jegyzője a jogszabályban meghatározottak figyelembevételével tájékoztatta az érintetteket a szünidei gyermekétkezéssel kapcsolatos tudnivalókról.

A 2024. évi tavaszi szünetben 3 fő, az őszi és téli szünetben 5-5 fő élt az ingyenes szünidei gyermekétkezés lehetőségével.

# Hévíz Város Önkormányzat Képviselő-testülete külön határozattal ingyenesen biztosította a 2024. évi nyári szünidei gyermekétkeztetést, a déli meleg főétkezés vonatkozásában a hévízi lakóhelyű, vagy az életvitelszerűen Hévízen lakó és bejelentett tartózkodási helyű rendszeres gyermekvédelmi kedvezményre jogosult gyermek részére amennyiben azt a szülő vagy törvényes képviselő írásban kérelmezte.

A Képviselő-testület az ingyenesen biztosított déli meleg főétkezés időtartamát, a kedvezményre jogosultak teljes körére vonatkozóan, 49 munkanapban, a teljes nyári szünidő időszakára határozta meg, amely 2024. június 24. napjától 2024. augusztus 30. napjáig szólt.

A Gyvt. alapján ingyenesen 3 gyermek vette igénybe a nyári déli meleg főétkezést, rendszeres gyermekvédelmi kedvezményben részesülő gyermek részére nem került igénylésre az étkezés biztosításra.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| ***Kimutatás*** | | | | | | | | | | | | | | | | | | | | | | | | |
|  | | | | | | | | | | | | | | | | | | | | | | | | |
| *2024. évi* ***gyermekétkeztetés kötött felhasználású állami támogatás*** *III.5.a) pontja szerinti* | | | | | | | | | | | | | | | | | | | | | | | | |
| *a finanszírozás szempontjából elismert dolgozói létszám és az étkeztetési feladatot ellátók után járó bértámogatás kiszámítása* | | | | | | | | | | | | | | | | | | | | | | | | |
|  |  |  |  |  |  |  |  |  |  |  |  |  |  |  |  |  | |  |  |  |  |  | |
| Intézmény megnevezése: GAMESZ | | | | |  |  |  |  |  |  |  |  |  |  |  |  | |  |  |  |  |  | |
|  |  |  |  |  |  |  |  |  |  |  |  |  |  |  |  |  | |  |  |  |  |  | |
|  | |  |  |  |  |  |  |  |  |  |  |  |  |  |  |  | |  |  |  |  |  | |
| Intézmény | Étkezésben ellátottak száma | | | | | | | | | | | | | | | | | | | | | | | |
| 100 %-os kedvezményben részesülők száma | | | | | 50 %-os kedvezményben részesülők száma | | | | | Normatív kedvezményben nem részesülő száma | | | | | | Étkeztetettek száma összesen | | | | | | Étkeztetet-tek száma mindösszesen | |
|
| ötszöri étkezésben részesül | négyszeri étkezésben részesül | háromszori étkezésben részesül | tízórai + ebédben részesül | csak ebédben részesül | ötszöri étkezésben részesül | négyszeri étkezésben részesül | háromszori étkezésben részesül | tízórai + ebédben részesül | csak ebédben részesül | ötszöri étkezésben részesül | négyszeri étkezésben részesül | háromszori étkezésben részesül | tízórai + ebédben részesül | csak ebédben részesül | ötszöri étkezésben részesül | | négyszeri étkezésben részesül | háromszori étkezésben részesül | tízórai + ebédben részesül | csak ebédben részesül |  | |
| Bölcsőde |  | 12 |  |  |  |  |  |  |  |  |  | 5 |  |  |  |  | | 17 |  |  |  | 17 | |
| Óvoda |  |  | 60 |  |  |  |  |  |  |  |  |  | 17 |  |  |  | |  | 77 |  |  | 77 | |
| Általános iskola |  |  | 15 |  |  |  |  | 46 |  | 24 |  |  | 107 |  | 50 |  | |  | 168 |  | 74 | 242 | |
| Gimnázium |  |  |  |  |  |  |  |  |  | 18 |  |  |  |  | 47 |  | |  |  |  | 65 | 65 | |
| Szakközépis-kola |  |  |  |  |  |  |  |  |  |  |  |  |  |  |  |  | |  |  |  |  |  | |
| Szakiskola |  |  |  |  |  |  |  |  |  |  |  |  |  |  |  |  | |  |  |  |  |  | |
| Kollégium |  |  |  |  |  |  |  |  | 1 |  |  |  |  | 7 |  |  | |  |  | 8 |  | 8 | |
| **Összesen** |  | **12** | **75** | **0** | **0** | **0** | **0** | **46** | **1** | **42** | **0** | **5** | **124** | **7** | **97** | **0** | | **17** | **245** | **8** | **139** | **409** | |

**3. Az önkormányzat által biztosított személyes gondoskodást nyújtó ellátások bemutatása:**

# Hévíz Város Önkormányzat Képviselő-testülete a Gyvt-ben meghatározottaknak megfelelően a szociális szolgáltatásokról és a személyes gondoskodást nyújtó gyermekjóléti ellátásokról 21/2014. (IV. 29.) önkormányzati rendeletében szabályozza a személyes gondoskodást nyújtó gyermekvédelmi alapellátások formáit, igénybevételük feltételeit.

Önkormányzatunk a [Gyvt. 15. § (2) bekezdésében](http://uj.jogtar.hu/) meghatározott személyes gondoskodást nyújtó gyermekjóléti alapellátások közül:

1. *a* gyermekjóléti szolgáltatást a Teréz Anya Szociális Integrált Intézmény Család- és Gyermekjóléti Szolgálat – a továbbiakban Szolgálat - útján,
2. gyermekek napközbeni ellátását a családban élő gyermekek életkorának megfelelő nappali felügyeletét, gondozását nevelését, foglalkoztatását és étkeztetését kell biztosítani.

**A Szolgálat 2024. évi beszámolója mellékletként jelen előterjesztéshez került csatolásra.**

A gyermekek napközbeni ellátása a bölcsődében és az óvodában biztosított. Az óvoda 2023. szeptember 1. napjától egyházi fenntartásban működik. Az óvoda nyári nyitva tartását úgy alakította, hogy az egész szünidő alatt biztosított volt a gyermekek elhelyezése.

Hévíz Város Önkormányzata évek óta nyári napközit szervez azoknak a 6 és 14 éves kor közötti hévízi lakcímmel rendelkező vagy a hévízi Illyés Gyula Általános Iskolába járó gyermekeknek, akiknek az elhelyezését a szülők nem, vagy csak nehézkesen tudják megoldani a nyári szünidőben. A napközi 2024. július 1. és július 26. között várta a gyermekeket az Illyés Gyula Általános Iskolában. Az Általános Iskola az Önkormányzattal együttműködve kreatív kézműves programokkal, sportfoglalkozásokkal színesítette a gyermekek programját. Az előző évhez képest több volt a jelentkezők száma, heti 40-50 kisgyermek vette igénybe a színes programokat. A gyermekfelügyeleti feladatok ellátását az általános iskola pedagógusai biztosították. A Hévízi Polgármesteri Hivatal feladata a nyári napközi vonatkozásában az általános iskolával való kapcsolattartás, a napközi dokumentációjával és a szükséges hatósági engedélyekkel kapcsolatos feladatellátás, a foglalkozásokhoz szükséges tárgyi eszközök beszerzése, a feladatellátás megvalósításának ellenőrzése, szerződések elkészítése, továbbá az esetlegesen felmerülő problémák megoldása.

**4. – 5. értékelési pontok hatályon kívül helyezésre kerültek.**

**6. A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők működését engedélyező hatóság ellenőrzésének alkalmával tett megállapítások bemutatása:**

A Zala Vármegyei Kormányhivatal a gyámügyi és gyermekvédelmi hatósági tevékenység jogszerűségének vizsgálata céljából ellenőrzést tartott 2023. május 1. és 2024. szeptember 30. közötti időszakra vonatkozóan 2024 novemberében.

Ellenőrzésre kerültek:

* a nyilvántartások vezetése,
* a megkeresésre környezettanulmány készítése,
* a rendszeres gyermekvédelmi kedvezményre való jogosultság megállapításával kapcsolatos ügyek,
* az alap- emelt- és kiegészítő összegű pénzbeli támogatás összegének igénylése,
* hátrányos, halmozottan hátrányos helyzet megállapításával kapcsolatos eljárások,
* a szünidei gyermekétkeztetéssel kapcsolatos intézkedések, a szünidei gyermekétkeztetés igénybevételéről szóló tájékoztatás, biztosítás módja.

Az ellenőrzés megállapította, hogy a jegyző gyámhatósági tevékenysége vonatkozásában a jogalkalmazás összességében jogszerű volt. A kisebb adminisztrációs hibák kijavítása megtörtént.

A 2024. évben a Teréz Anya Szociális Integrált Intézmény esetében a Bölcsőde általános közegészségügyi hatósági ellenőrzését folytatta le a Keszthelyi Járási Hivatal Népegészségügyi Osztálya. Az ellenőrzés mindent rendben talált, nem tártak fel hiányosságokat.

A Család- és Gyermekjóléti Szolgálat vonatkozásában a telephely engedélyezési eljárás keretében történt helyszíni bejárás a Zala Vármegyei Kormányhivatal Tűzvédelmi és Iparbiztonsági Hatósági Főosztálya, a Keszthelyi Járási Hivatal Népegészségügyi Osztálya, valamint a Zala Vármegyei Kormányhivatal Hatósági Főosztály Szociális és Gyámügyi Osztály részéről.

**7. Jövőre vonatkozó javaslatok, célok meghatározása a Gyvt. előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések):**

Alapvetően a járási gyámhivatal jár el a gyermekvédelmi rendszerhez kapcsolódó hatósági ügyekben, a jegyző hatásköre gyámhatósági ügyekben környezettanulmány készítésére, a gyermek rendszeres gyermekvédelmi kedvezményre való jogosultság megállapítására, a rendszeres gyermekvédelmi kedvezményre jogosult gyermek, nagykorúvá vált gyermek hátrányos és halmozottan hátrányos helyzete fennállásának megállapítására és a jogszabályokban meghatározott hatáskörébe utalt egyéb gyermekvédelmi és gyámügyi feladatokra terjed ki.

Az önkormányzat feladata a gyermekek védelme helyi ellátó rendszerének kiépítése és működtetése, a területén lakó gyermekek ellátásának megszervezése. A népjóléti ágazatba tartozó intézmények esetében kiemelkedő feladat a hosszú évek alatt kialakított minőségi szakmai munka színvonalának megőrzése.

#### Hévíz Város Önkormányzat feladatait a Gyvt. 94. §-a határozza meg, ennek figyelembevételével biztosítja a személyes gondoskodást nyújtó gyermekjóléti alapellátásokat, illetve a törvényben foglaltak figyelembevételével szervezi és közvetíti a máshol igénybe vehető ellátásokhoz való hozzájutást. Az önkormányzat döntéshozatalai során figyelembe kell venni a gyermekek mindenek felett álló érdekeit.

A települési önkormányzat hatáskörébe tartozó gyermekvédelmi és gyermekjóléti feladatait a Hévízi Polgármesteri Hivatal Hatósági Osztálya látja el. A hatósági munka során továbbra is kiemelt figyelmet kell fordítani arra, hogy a ténylegesen rászorulók vegyék igénybe a különböző támogatásokat. Kiemelt figyelmet fordítunk arra továbbá, hogy a támogatási formákról az érintettek tájékoztatása megtörténjen. Ennek érdekében 2024. évben megszerkesztésre és kiadásra került egy **„Szociális Tájékoztató Füzet”**, mely átfogóan tartalmazza a támogatási, ellátási formákat, lehetőségeket. A füzetet az óvoda, bölcsőde, védőnők útján juttattuk el az érintettekhez.

A gyermek veszélyeztetettségét, illetve a család, a személy krízishelyzetét észlelő rendszer (a továbbiakban jelzőrendszer) a szociális, gyerekjóléti- és gyermekvédelmi ellátórendszer egyik alapköve, a családok, gyermekek és felnőttek védelmének, a problémák megelőzésének és mielőbbi megszüntetésének alapvető garanciális eleme. A jelzőrendszer szervezése és működtetése településszintű feladat, a család- és gyermekjóléti szolgáltat feladatainak rendszerében jelenik meg.

**8. A bűnmegelőzési program főbb pontjainak bemutatása, valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása:**

A Keszthelyi Rendőrkapitányság a korábbi években több alkalommal is részt vett hévízi diákokat érintő esetmegbeszéléseken, melyeken a diákok elkövetőként, vagy sértettként voltak érintettek. 2024. évben 2 fő hévízi diákot érintően vett részt a rendőrség esetmegbeszélésen, ahol az érintett diák iskolai hiányzás, valamint iskolai zaklatás miatt volt érintett.

A hévízi Teréz Anya Szociális Integrált Intézmény Család – és Gyermekjóléti Szolgálatával a rendőrség kapcsolata jónak mondható, a Szolgálat által szervezett szakmaközi megbeszéléseken, valamint jelzőrendszeri üléseken rendszeresen részt vesznek. A Szolgálat által szervezett nyári napközis táborban a rendőrség munkájának bemutatásával kapcsolatos előadást, valamint bűnmegelőzési foglalkozás került megtartásra.

Általánosságban elmondható, hogy az iskolák akkor szoktak a rendőrségtől előadásokat kérni, amikor tanulóik egy-egy bűncselekmény elkövetése során látótérbe kerülnek akár sértetti, akár elkövetői tekintetben. A korábbi évek során erre több esetben is sor került, melyre reagálva a hévízi Illyés Gyula Általános Iskola és Alapfokú Művészeti Iskolában a felső tagozatos diákoknak tanóra keretein belül, szüleiknek pedig szülői értekezleten adtak felvilágosítást főleg internetbiztonsági, kiberbiztonsági, internet veszélyei, ifjúségvédelmi és balesetmegelőzési témában a rendőrség munkatársai. 2024. évben összesen 9 alkalommal vett részt a rendőrség az általános iskolában előadáson megelőző – tájékoztató jelleggel (kiberbiztonsági, internet veszélyei, ifjúságvédelmi, vagyonvédelmi, 112-es segélyhívó számmal kapcsolatos előadást tartottunk).

A Keszthelyi Rendőrkapitányság rendszeresen tart ifjúságvédelmi őrjáratokat, melynek lényege, hogy a diákok iskolaidőben az iskolában legyenek és „ne lógjanak az iskolából”. A 2024. évben tartott ifjúságvédelmi őrjáratok során 3 esetben került sor hévízi diák ellenőrzésére. Az érintett iskola igazgatójának jelezték, hogy ellenőrizze a diák hiányzásával kapcsolatos igazolást.

2023. szeptemberétől a hévízi általános iskolában a Keszthelyi Rendőrkapitányság helyi iskolaőri koordinátorának szakmai irányítása alatt iskolaőr látja el feladatát, melynek keretei között az iskola belső rendjének fenntartásáért felel, valamint bűnmegelőzési jelenlétet biztosít. Az iskolaőr az elmúlt időszakban beilleszkedett az iskola életébe, az iskola részéről elégedettségi visszajelzést kapott a rendőrség.

2024. évben az előző évekhez hasonlóan hévízi diák eltűnésével kapcsolatban nem kellett körözést elrendelni eltűnés miatt.

**9. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció, stb.):**

A városban működő civil szervezetek elsősorban a szabadidős programokban, valamint a bűnmegelőzésben és a közbiztonság megőrzésében vesznek részt. Az Önkormányzat e szervezetek tevékenységét anyagilag és erkölcsileg is támogatja. A civil szervezetek támogatása az elmúlt évben mindösszesen 119.001.500,-Ft összegben kiadási oldalon jelentkezett Hévíz Város Önkormányzata költségvetésében.

A **Hévízi Önkéntes Tűzoltó Egyesület** tevékenységén keresztül komoly szerepet vállal a hévízi és a környező települések ifjúságának nevelésében.

**Hévízi Sportkör** hét szakosztályának alapvető célja, hogy a fiatalok részére nyújtson lehetőséget a sportoláson keresztül szabadidejük hasznos egyben egészséges keretek közötti eltöltésére. Az egyesület elősegíti a város lakosságának rendszeres testedzését és sportolását, működési területén oktatási intézmények tanulóinak testnevelés és sporttevékenységét. Az egyesület alaptevékenysége keretében a sportlétesítményeket használ, illetve működtet.

A Sportkör keretein belül közel 255 fő 18 év alatti Hévíz és Hévíz környéki fiatalkorú sportol. Sportolók legnagyobb létszámban a Labdarúgó Szakosztályban találhatóak, őket a kézilabda és a kosárlabda követi.  A fiatalok mozgásigényének kielégítése céljából az alábbi sportágak állnak fiatalok rendelkezésére: asztalitenisz, kézilabda, kosárlabda, labdarúgás, íjászat, lovaglás, sakk. Éves szinten edzések, versenyek, edzőtáborok és továbbképzések biztosítják a fiatalok sportolási lehetőségét.

A gyermekek zenei képzését segíti a **Musica Antiqua Együttes Baráti Köre**. Az egyesület céljai közt a tehetséggondozás, zenei nevelés, oktatás szerepel. A komolyzene népszerűsítésében vállal kiemelkedő szerepet, hangversenyeket szervez, a gyermekek számára hasznos szabadidő eltöltést biztosít.

A **Terepasztalos Stratégia Játék klub**ban 2023-ban - a bezárás miatt - sajnos kevés foglalkozásra volt lehetőség. Az átköltözési munkák ideje alatt viszont számos alkalommal összejött a társaság - igaz, bedobozolt könyvek és üres polcok között. 2024. márciusában a Deák tér 1 szám alatt ismét megnyitott a Klub. Ez nemcsak a Városi Könyvtár és olvasóink számára volt örvendetes esemény, hiszen a Klub is "új" helyszínen folytathatta működését.  A klubdélutánok időpontja nem változott: minden héten pénteken 16 órától várják a hobbitársakat. Amennyiben igény van rá, akkor havonta egyszer egy szombati napra is szerveznek egy foglalkozást. Továbbra is a sci-fi  és fantasy  játékrendszereket preferálják, ugyanakkor történelmi wargamekkel is foglalkoznak (II. világháború)

A **Modern Tánc tagozat** Tóthné Bogdán Ottilia táncpedagógus vezetésével 2024-ben is a mozogni vágyó 12-14 éves korosztályt célozta meg. Az egregyi Múzeum foglalkoztatójában heti két alkalommal volt lehetőség a modern tánc alapjainak elsajátítására.

A **Bibó István Gimnáziumért Alapítvány** 2024-ben is támogatta a középiskolát. Hozzájárult az iskola anyagvásárlásához (alkotókörök részére), iskolai eszközök **beszerzéséhez** (átalakítók), rászoruló tanulók egész éves támogatásához, iskolai csoport színházlátogatásnál buszköltséghez, tanév végi jutalomkönyvek vásárlásához, évfolyamelsők jutalmazásához. Az alapítvány támogatta az iskola folyóirat állományának és szakkönyvi palettájának szélesítését is.

Az **Illyés-Moll Alapítvány az Illyés Gyula Általános Iskoláért** civil szervezet 2024. évben anyagilag segítette a 2023/2024. tanév végén az iskola osztályaiban a szociálisan rászoruló tanulók és a kiemelkedő munkát végző iskolai kórus jutalom kirándulását, hozzájárult a karácsonyi játszóházak anyagköltségéhez, a táncművészeti tagozaton lányka népviselet varrásának költségeihez. Bővítette az intézmény tárgyi eszköztárát, ezen belül a 2023/2024. tanévben elinduló Sakkpalota programhoz vásárolt szemléltető eszközöket és 1 darab interaktív kijelzőt, ezzel is hozzájárulva a nevelő-oktató munka színvonalának növeléséhez.

Hévíz Város Önkormányzata és a **Polgárőr Egyesület** Alsópáhok közötti megállapodás alapján a Polgárőr Egyesület is hozzájárul a város közbiztonságának javításához, a gyermek és ifjúságvédelemhez.

**Tisztelt Képviselő-testület!**

Kérem az előterjesztés megvitatását, a határozati javaslat elfogadását. A döntés egyszerű többséget igényel.

**Melléklet: Beszámoló a Család- és Gyermekjóléti Szolgálat 2024. évi munkájáról**

**Teréz Anya Szociális Integrált Intézmény**

**Család- és Gyermekjóléti Szolgálat**

8380 Hévíz, Deák tér 1.

Telefonszám: 06-30-48-78-920, 06-30-47-13-994

Email: szolgalat@hevizterezanya.hu

**Beszámoló a Család- és Gyermekjóléti Szolgálat**

**2024. évi munkájáról**

**Az intézmény neve, elérhetősége:**

|  |  |
| --- | --- |
| Intézmény neve: | Teréz Anya Szociális Integrált Intézmény  Család- és Gyermekjóléti Szolgálat |
| Címe: | 8380 Hévíz, Deák Ferenc tér 1. |
| Telefonszám: | 30/487-8920; 30/471-3994 |
| E-mail: | szolgalat@hevizterezanya.hu |
| Intézményvezető: | Varga András |
| Intézményvezető helyettes: | Bali Júlia |

**Szervezeti forma:** integrált intézmény keretében működik, önálló szakmai egységként.

**Fenntartó:** Hévíz Város Önkormányzata

**Feladatellátás személyi feltételei 2024-ben:** 2 fő családsegítő szakmai létszám, jogszabályi előírás 4.000 fő lakosonként 1 fő családsegítő/ vagy 25 család

A szolgálat családsegítői tevékenységhez kapcsolódó feladatait két munkavállaló végzi, Karácsony Martina és 2024. április 22-től Kovács Heléna, a közvetlen szakmai irányítást az intézményvezető és az intézményvezető helyettes vezető látja el. A két fő családsegítő Cserszegtomajon és Hévízen is végzi tevékenységét.

**A feladatellátás tárgyi feltételei**

A szolgálat központja Hévízen van. A tavalyi év során Hévíz, Deák Ferenc tér 1. szám alatti, új telephelyre költözött, mely a Teréz Anya Szociális Integrált Intézmény Alapszolgáltatási Központja lett.

Az első negyedév végéig Hévízen a József Attila utca 2. szám alatt, az orvosi rendelő épületében működött a Szolgálatunk. A Vörösmarty utcai épület a megnövekedett fűtési költségek miatt lezárásra került.

A családsegítők munkájuk végzéséhez saját gépkocsit használnak.

Hévízen a Szolgálat péntek kivételével minden nap fogadja a klienseket, Cserszegtomajra heti rendszerességgel mennek a családsegítők. A fogadóórák rendje kifüggesztve megtalálhatók többek közt a polgármesteri hivatalok faliújságjain is.

Gyermekek átmeneti gondozását biztosító intézmény, szolgáltatás településeinken nem működik.

**Az ellátott településen élő összlakosság száma:**

|  |  |  |  |
| --- | --- | --- | --- |
| **Település** | **Lakosságszám (fő)**  **2022. évben** | **Lakosságszám (fő)**  **2023. évben** | **Lakosságszám (fő)**  **2024. évben** |
| **Hévíz** | 4756 | 4730 | 4753 |
| **Cserszegtomaj** | 3689 | 3792 | 3880 |
| **Összesen** | 8445 | 8522 | 8633 |

A lakosságszám alakulása vegyes képet mutat. Hévízen csökkenés figyelhető meg, de ezen belül az időskorú lakosság száma folyamatos növekszik. Cserszegtomaj esetében némi növekedés észlelhető, amit a fiatal családok betelepülése és a magasabb születési arány okozhat.

**Együttműködési megállapodással rendelkező kliensek korcsoportos bontásban (2024. december 31.-ei záróadat):**

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | **0-2 év** | | **3-5 év** | | **6-13 év** | | **14-17 év** | | **18-24 év** | | **25-34 év** | | **35-49 év** | | | **50év felettiek** | | | **Összesen (fő):** | | | **Családok száma** | |
| ffi | nő | ffi | nő | ffi | nő | ffi nő | | ffi | nő | ffi | nő | | ffi | nő | | ffi | nő | | ffi | nő | |  |
| **Hévíz** | 1 | 2 | 2 | 0 | 4 | 5 | 6 | 1 | 0 | 1 | 1 | 4 | | 2 | 4 | | 6 | 8 | | 22 | 25 | | 21 |
| **Cserszegtomaj** | 1 | 0 | 2 | 0 | 4 | 6 | 4 | 2 | 1 | 1 | 1 | 1 | | 7 | 6 | | 1 | 3 | | 21 | 19 | | 14 |
| **Összesen** | 2 | 2 | 4 | 0 | 8 | 11 | 10 | 3 | 1 | 2 | 2 | 5 | | 9 | 10 | | 7 | 11 | | 43 | 44 | | 35 |

Az új gondozási esetek a kapcsolatfelvétel módja szerint általában a jelzőrendszer tagjai által kezdeményezettek, de egyre többen keresnek fel bennünket önként is.

Folyamatosak az egyszeri esetkezelések is, ami legtöbbször eseti ügyintézést, segítségnyújtást jelent, munkahelyelvesztés, megélhetési nehézségek, betegségből adódó problémák miatt.

Az anyagi nehézségekkel küzdő családok aránya növekedett, melynek oka az infláció, az emelkedő élelmiszerköltségek.

**A jelzőrendszer által küldött jelzések száma 2024. évben**

|  |  |  |
| --- | --- | --- |
|  | **Küldött jelzések száma** |  |
| **Hévíz** | **Cserszegtomaj** |
| **Egészségügyi szolgáltató** | 1 | 3 |
| **Ebből védőnői jelzés** | 1 | 3 |
| **Személyes gondoskodást nyújtó szociális szolgáltatók** | 4 | 0 |
| **Kisgyermekek napközbeni ellátását nyújtók** | 1 | 0 |
| **Átmeneti gondozást biztosítók** | 0 | 0 |
| **Menekülteket befogadó állomás, menekültek átmeneti szállása** | 0 | 0 |
| **Köznevelési intézmény** | 1 | 10 |
| **Kormányhivatal** |  | 0 |
| **Rendőrség** | 5 | 2 |
| **Ügyészség, bíróság** | 0 0 | |
| **Pártfogó felügyelet** | 0 0 | |
| **Társadalmi szervezet, egyház, alapítvány** | 0 0 | |
| **Áldozatsegítés és kárenyhítés feladatait ellátó szervezet** | 0 0 | |
| **Állampolgár** | 2 | 1 |
| **Önkormányzat, jegyző, gyámhivatal** | 2 | 1 |
| **Munkaügyi hatóság** | - | |
| **Összesen:** | 17 | 20 |

Hévízen tavalyi évhez képest (2023-ban 22 jelzés) csökkenést mutat. Cserszegtomajon a jelzések száma megegyezik az előző évével.

A rendőrség képviseletében a körzeti megbízottakkal megfelelő a kapcsolat, tisztában vannak jelzési kötelezettségükkel, az elmúlt évben nőttek a rendőrségi jelzések.

A jelzőrendszeri tagok visszajelzése alapján megfelelő az együttműködés. A személyes jelenlét, kapcsolattartás kulcsfontosságú. A szakmaközi megbeszélések előadásai esetében az interaktív formában történő tudásfeldolgozásra törekszünk.

**A tagok beszámolói alapján a következő témák lennének aktuálisak a 2025. évi megbeszéléseinken:**

* Családon belüli erőszak, kiskorú gyermek családból való kiemelése
* Függőségek
* Egyéni, konkrét családokról való együttgondolkodás
* Nevelési attitűdök fejlesztése, családon belüli konfliktuskezelés

|  |  |  |  |
| --- | --- | --- | --- |
| **Statisztikai adatok (esetszámok 2024. évben)** | **Hévíz** | | **Cserszegtomaj** |
| alapellátásban részesülők száma / család száma | 47 fő / 21 család | | 40 fő /14 család |
| védelembe vett gyermekek/család száma  (a központ által a gondozásba bevonódva ellátott esetek száma) | 5 fő /4 család | | 4fő /3 család |
| átmeneti gondozásban részesülő gyermekek/család száma | - | | |
| nevelésbe vett gyermekek/család száma | - | 3 fő/1 család | |
| utógondozás száma | - | | - |
| családba fogadások száma  ideiglenes hatállyal elhelyezett gyermekek száma | - | | |
| ideiglenes hatállyal elhelyezett gyermekek száma | - | | |
| pártfogói felügyelet alatt álló gyermekek száma | - | | - |

**Családba fogadás** felülvizsgálata ügyében mindkét településen több családdal is kapcsolatban állunk.

**Eseti segítségnyújtások száma** (halmozott adat): 10 fő, 6 család Cserszegtomajon, 32 fő, 17 család Hévízen.

A rendszeresen segítséget kérő klienseket felvettük alapellátásba, mivel a heti/havi rendszeres felkereséssel már egy állandó és folyamatos segítséget biztosítottunk számukra.

**Környezettanulmányt** 4 esetben készítettünk Hévízen, 5 alkalommal Cserszegtomajon a 2024. év folyamán.

**A szakmai tevékenységeink számszerűsítve**

A gyermekjóléti és családsegítő szolgáltatás szakmai mutatói 2024. december 31-ig tartalmazzák a kliensek számára egyéni esetkezelést, családlátogatást, információnyújtást, hivatalos ügyek intézésében történő segítségnyújtást, segítő beszélgetést, közvetítést más szolgáltatásba, jelzést, tanácsadást, adományozást, pszichológiai tanácsadást, esetmegbeszéléseket, azaz az alapellátás során gondozott, védelembe vett gyermekekkel és családjaikkal végzett feladatokat. Kliensek számára az egyéni esetkezelést biztosítva problémáik közösen történő megfogalmazása után a segítő tevékenységet javarészét a következők alkotják:

**Hévíz településen:**

* családlátogatások (269 alkalommal)
* információnyújtás, - hivatalos ügyek intézésében történő együttműködés (278 alkalommal)
* segítő beszélgetés, tanácsadás (227 alkalommal)
* illetve közvetítés egyéb szakemberekhez (ideértve a pszichológiai tanácsadást, család, -és párterápiát, kineziológia lehetőségét) (8 alkalommal)
* Közvetítés pénzbeli, természetbeni ellátásokhoz (40 alkalommal)
* Adományközvetítés (234 alkalommal)
* Kríziskezelés (6 alkalommal)
* Konfliktuskezelés (39 alkalommal)
* Közösségfejlesztés

**Cserszegtomaj településen:**

* családlátogatások (519 alkalommal)
* információnyújtás, - hivatalos ügyek intézésében történő együttműködés (196 alkalommal)
* segítő beszélgetés, tanácsadás (135 alkalommal)
* illetve közvetítés egyéb szakemberekhez (ideértve a pszichológiai tanácsadást, család, -és párterápiát, kineziológia lehetőségét)
* Közvetítés pénzbeli, természetbeni ellátásokhoz (27 alkalommal)
* Adományközvetítés (240 alkalommal)
* Konfliktuskezelés (21 alkalommal)
* Közösségfejlesztés

A munkavégzés fontos pillére a jelzések kezelése, a jelzőrendszer tagjaival a hatékony együttműködés és információcsere.

Az esetek kezelésének egyik leglényegesebb eszköze a családlátogatások, az esetek évről évre komplexebbek, és a segítő beavatkozásokat rendszeresebben kell fenntartani. A bizalom kialakítása az első lépés. A segítő beszélgetéseknek, az információnyújtásnak, a tájékoztatásnak elengedhetetlen szerepe van a hozzánk forduló kliensek támogatásában. Az adományközvetítés kiemelkedő szerepe van, mivel a lakosság jelentős része egyre nehezebben tudja fedezni alapvető kiadásait.

2024-ben több alkalommal szerveztünk **esetkonferenciát, esetmegbeszéléseket, konzultációkat**. Hatósági eljárás kezdeményezése esetén ezeket az eseményeket a Keszthelyi Család-és Gyermekjóléti Központ esetmenedzsere szervezi, amin szintén több alkalommal vettünk részt a törvényi előírásoknak megfelelően. A Központtal folyamatos az együttműködés, a védelembe vett gyermekek kapcsán a segítő folyamatot közösen kísérjük az esetmenedzserekkel. Ők területi felosztásban tevékenykednek, így személyük a két településünkön különbözik. Havi rendszerességgel szakmai megbeszélést szervez a Központ Keszthelyen.

**Hévíz településen**

* Esetkonferenciára 9 alkalommal került sor. Többségében hatósági ügyintézés miatt került sor a megbeszélés összehívására.
* Esetmegbeszélésre 2, konzultációra 7 esetben volt szükség.

Esetkonferencián történt egyeztetést követően 1 gyermek esetében indokolt volt a védelembe vétel elrendelése, illetve 3 család esetében a fenntartása. 1 család esetében pedig a védelembe vétel, a gyermek nagykorúvá válását követően megszűntetésre került.

**Cserszegtomaj településen:**

* Esetkonferenciát 7, konzultációt 2 alkalommal tartottunk.

A védelembe vétel fenntartására 3 család esetében került sor.

Családból történő kiemelésre az elmúlt évben nem került sor.

Az **esetkonferenciák** megtartására a cserszegtomaji családok esetén a Cserszegtomaji Polgármesteri Hivatal tanácsterme ad helyet, hévízi családok esetében pedig a Család- és Gyermekjóléti Szolgálat Előadó Terme (Hévíz, Deák Ferenc tér 1.), de mindkét település tekintetében előfordult, hogy a keszthelyi Család- és Gyermekjóléti Központban tartották a leülést. A családok és a szakemberek számára semleges környezet elengedhetetlen a megbeszéléshez. A segítő folyamatban bekövetkező elakadások megoldása, a közösen gondolkodás és az esetleges krízishelyzetben történő cselekvési elemek megvitatása együttesen a fő szempontjai ezeknek az alkalmaknak.

**Szakmaközi megbeszélést** az év során hat alkalommal szerveztünk a jelzőrendszeri tagok számára. 2024 február 29-án tartottuk meg az éves tanácskozást, melynek témája: Fiatalkorú bűnelkövetők, és áldozatok Hévízen és Cserszegtomaj térségében. Előadó: Dömötör Roland ra.- rendőrségi tanácsos, bűnmegelőzési főelőadó Keszthelyi Rendőrkapitányság, Bűnügyi Osztály

**A szakmaközi megbeszéléseink témakörei a következők voltak 2024-ben:**

* 2024. április 9.

Téma: Nemzeti Bűnmegelőzési Tanács működéséről

Előadó: Letenyei Tímea: családsegítő

* 2024.június 4.

Téma: A pártfogó felügyelő szerepe a gyermekvédelemben

Előadó: Albert Zoltán: pártfogó felügyelő

* 2024. szeptember 17.

Téma: Mindennapi küzdelmeink (Krízis a mindennapokban)

Előadó: Karácsonyné-Kiss Enikő: családterapeuta

* 2024. október 08.

Téma: Hogyan segíthetünk az önkép-és/vagy testképzavarban szenvedőknek?

Eladó: Karácsony Martina: családsegítő

* 2024. november 05.

Téma: Lelki jólét/ jól lét

Előadó: Bali Júlia: TASZII Intézményvezető helyettes

**Szakmai munka mutatószámai és összegzése Hévízen és Cserszegtomajon**

Együttműködési megállapodással ellátott gyermekjóléti esetek veszélyeztetettségük fő oka szerint **Hévízen:**

* Környezeti főcsoportba tartozó: 25 gyermek
* Magatartási-vagy tanulási zavar: 4 gyermek
* Egészségi probléma: 1 gyermek
* Anyagi főcsoportba tartozó: 3 gyermek

**Cserszegtomajon:**

* Környezeti főcsoportba tartozó: 16 gyermek
* Magatartási probléma: 3 gyermek
* Anyagi főcsoportba tartozó: 3 gyermek

A veszélyeztetettségben az anyagi problémák, a megélhetési problémák egyre több családot érintenek. Ugyanakkor találkozunk munkanélküliséggel, az inaktív felnőttekkel és gyermeket-felnőttet érintő egészségügyi problémákkal is. A tapasztalatunk az, hogy egyre többen keresik a bejelentett, biztosabbak vélt munkalehetőséget, amit igény szerint ki tudnak egészíteni más munkákkal. Meglátásunk szerint egyre magasabb klienseink körében a pszichés megbetegedések száma, nem csak a felnőttek, hanem a gyermekek körében is.

Hévízen a leggyakoribb problémák közé tartoznak a **lelki, mentális és pszichiátriai betegségek**, amelyek jelentős számban érintik a **0-18 éves korú gyermekeket is**. Emellett gyakran előfordulnak **beilleszkedési nehézségek, családi és párkapcsolati konfliktusok, magatartászavarok, teljesítményzavarok, nevelési kihívások és anyagi problémák**. **Családon belüli bántalmazás** két család esetében került feltárásra. Az ellátott **állandó családok 30%-a (7 fő) egyedülálló személy** volt a tavalyi év során.

Cserszegtomajon az általunk gondozott családoknál elsősorban **gyermeknevelési és életviteli nehézségekkel, anyagi problémákkal, magatartás- és teljesítményzavarokkal** találkozunk. Emellett több család érintett **egészségügyi problémákban vagy egészségkárosodás következményeiben**, gyakran **lelki, mentális és pszichiátriai okok miatt**.

Az idős, alacsony jövedelemmel rendelkezők támogatására szoros együttműködés alakult ki mindkét Polgármesteri Hivatal ügyintézőivel.

Az oktatási intézményekből érkezett jelzések száma nőtt az előző évekhez képest.

**Adományozás**

Az elmúlt évek jó gyakorlatát követve folyamatosan biztosítottuk a **ruhák, használati eszközök, játékok eljuttatását** a rászorulókhoz illetve lehetőségük van a klienseinknek személyesen is válogatni a szolgálatunknál. A bútor adományok, a nagyobb méretű tárgyak közvetítését, az érintettekhez való elszállítása szintén beépült a feladatvégzésbe.

A **Komáromi Pékség hévízi üzlete napi szinten pékárú adományt ajánl fel Szolgálatunknak, melyből jelentős számú anyagi nehézséggel küzdő egyedülélőt és családot tudunk segíteni.**

A **keszthelyi Vöröskereszttől** a tavalyi évben is kaptunk **tartós élelmiszer-adományokat,** melyeket továbbítottunk a rászorulóknak.

**Hévíz Város Önkormányzata** szintén több alkalommal biztosított **tartós élelmiszereket**, amelyeket klienseink között osztottunk szét.

**Tematikus napok:**

**Egy** nyári programsorozat volt, amely a Család- és Gyermekjóléti Szolgálat gondozásában részesülő gyermekek számára került megrendezésre. A programok különböző témák köré épültek, és 10-15 gyermek vett rajtuk részt alkalmanként. Minden eseményhez biztosítottuk az étkezést és innivalót.

**Programok:**

* **Július 11.: Játékos nap a Nagymezőn**
  + Ismerkedős játékok, kirándulás a kilátóhoz
  + Ebéd, óriásbuborék készítés, vizes játékok
  + Sorverseny és paintball
* **Július 18.: Filmes nap**
  + Az Agymanók című mese megtekintése
  + Érzelmek feldolgozása játékos formában
* **Július 25.: Higiéniai nap**
  + Téma: arcápolás és higiénia, szakemberek bevonásával
  + Betegségek miatt alternatív program: játék és filmnézés
* **Augusztus 1.: Állatos nap** (Cserszegtomaj)
  + Játékok a felelős állattartás jegyében
  + Nyuszi simogatás, bárányterelés akadálypályán
  + Kutyás feladatok, csillámtetoválás
* **Augusztus 8.: Kreatív nap**
  + Hévíz nevezetességeiről szóló rajzpályázat
  + Világítós festékkel is dolgoztak, díjazás is történt
* **Augusztus 15.: Fővárosi Állatkert látogatás**
  + A rendszeresen résztvevő gyerekekkel vonattal és tömegközlekedéssel utaztunk
  + Nagy sikert aratott, a gyerekek kedvence lett

A programok lebonyolításában diák segítők, valamint helyi intézmények és szervezetek is részt vettek.

**Tervezett preventív tevékenységek 2025-re**

A 2024-es év tapasztalatai alapján egyre több család fordul hozzánk anyagi nehézségekkel kapcsolatos segítségért. A gazdasági helyzet bizonytalansága miatt nőtt a segélyek és adományok iránti igény, ezért további forrásokat keresünk az adományozási programok bővítésére.

A gyermekvédelem területén kiemelten fontosnak tartjuk az iskolai zaklatások felismerését és kezelését. Ennek érdekében tervezzük, hogy segítsük a gyermekeket a konfliktusok tudatosabb kezelésében.

A 2024-es adatok azt mutatják, hogy egyre nagyobb az igény a komplex támogatási rendszerekre. Ennek megfelelően kiemelt célunk az együttműködés erősítése további szakemberekkel, társszervezetekkel, egyesületekkel és civil szervezetekkel.

***Ezúton is szeretnénk megköszönni a települések vezetőinek, valamint a Polgármesteri Hivatalaikban dolgozó munkatársaiknak az együttműködést és a segítséget munkánk végzéséhez!***

**2.**

**HATÁROZATI JAVASLAT**

Hévíz Város Önkormányzat Képviselő-testülete Hévíz Város Önkormányzat 2024. évi gyermekjóléti és gyermekvédelmi feladatainak ellátásáról szóló átfogó értékelést elfogadja, a jegyzői hatáskörben végzett hatósági tevékenységről szóló tájékoztatóban foglaltakat tudomásul veszi.

A Képviselő-testület felkéri Hévíz Város Jegyzőjét, hogy az értékelést a Zala Vármegyei Kormányhivatal Hatósági Főosztály Szociális és Gyámügyi Osztályának küldje meg.

**Felelős:** Dr. Tüske Róbert jegyző

**Határidő:** 2025. május 31.

**3.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Bertalanné dr. Gallé Vera** | **Hatósági osztályvezető** |  |  |
| **Szintén László** | **Közgazdasági osztályvezető/pénzügyi ellenőrzés** |  |  |
| **dr. Tüske Róbert** | **jegyző/**  **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| **Bali Júlia** | **TASZII intézményvezető-helyettes** |  |  |